Id-Direttiva 97/56/KE tal-Parlament Ewropew u tal-Kunsill
tal-20 ta’ Ottubru 1997
illi temenda għas-sittax-il darba d-Direttiva 76/769/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta’ l-Istati Membri li għandhom x’jaqsmu mar-restrizzjonijiet fuq il-marketing u l-użu ta’ ċerti sustanzi u preparazzjonijiet perikolużi
IL-PARLAMENT EWROPEW U L-KUNSILL TA’ L-UNJONI EWROPEA
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 100a tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Waqt li jaġixxu skond il-proċedura stabbilita fl-Artikolu 189b tat-Trattat [3],
(1) Billi għandhom jigu adottati miżuri biex is-suq intern jaħdem mingħajr xkiel; billi s-suq intern jikkomprendi żona mingħajr fruntieri interni li fiha huwa assigurat il-moviment liberu tal-merkanzija, tal-persuni, tas-servizzi u tal-kapital;
(2) Billi l-operazzjoni tas-suq intern għandu wkoll gradwalment itejjeb il-kwalità tal-ħajja, il-protezzjoni tas-saħħa u s-sigurtà tal-konsumatur; billi l-miżuri proposti minn din id-Direttiva huma konformi mar-riżoluzzjoni tal-Kunsill tad-9 ta’ Novembru 1989 fuq il-prijoritajiet futuri għat-tnedija mill-ġdid tal-politika dwar il-protezzjoni tal-konsumatur [4];
(3) Billi l-Kunsill u r-rappreżentanti tal-Gvernijiet ta’ l-Istati Membri, mlaqqgħin fi ħdan il-Kunsill, adottaw id-Deċiżjoni 90/238/Euratom, KEFA, KEE rigward pjan ta’ azzjoni għas-snin 1990 sa 1994 fil-kuntest tal-programm "L-Ewropa kontra l-Kanċer" [5];
(4) Billi, biex jitjiebu l-protezzjoni tas-saħħa u s-sigurtà tal-konsumatur, sustanzi klassifikati bħala karċinoġeni, mutaġeniċi jew tossiċi għar-riproduzzjoni u l-preparazzjonijiet li fihom dawk is-sustanzi m’għandhomx jitqiegħdu fis-suq sabiex jintużw mill-pubbliku in-ġenerali;
(5) Billi d-Direttiva 94/60/KE tal-Parlament Ewropew u tal-Kunsill tal-20 ta’ Diċembru 1994 li temenda għall-erbatax-il darba d-Direttiva 76/769/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta’ l-Istati Membri li għandhom x’jaqsmu mar-restrizzjonijiet fuq il-marketing u l-użu ta’ ċerti sustanzi u preparazzjonijiet perikolużi [6] tintroduċi lista fil-forma ta’ appendiċi għall-punti 29,30 u 31 ta’ l-Anness I għad-Direttiva 76/769/KEE [7] illi fiha sustanzi kklassifikati bħala li huma karċinoġeni, mutaġeniċi jew tossiċi għar-riproduzzjoni tal-kategoriji 1 u 2; billi dawn is-sustanzi u preparazzjonijijiet li fihom dawk is-sustanzi ma jistgħux jitqiegħdu fis-suq għall-bejgħ lill-pubbliku in ġenerali;
(6) Billi l-Kummissjoni sejra tissottometti lill-Parlament Ewropew u lill-Kunsill proposta biex testendi din il-lista fi żmien sitt xhur wara l-pubblikazzjoni ta’ adattament għall-progress tekniku ta’ l-Anness I għad-Direttiva 67/548/KEE [8] li fih sustanzi klassifikati bħala li huma karċinoġeni, mutaġeniċi jew tossiċi għar-riproduzzjoni tal-kategoriji 1 jew 2;
(7) Billi ittieħdu in konsiderazzjoni r-riskji u l-vantaġġi tas-sustanzi li riċentament qegħdin jiġu kklassifikati bħala li huma karċinoġeni, mutaġeniċi jew tossiċi għar-riproduzzjoni tal-kategoriji 1 jew 2;
(8) Billi d-Direttivi tal-Kummissjoni 93/101/KE [9] u 94/69/KE [10] li jadattaw għall-progress tekniku għall-għoxrin u għall-wieħed u għoxrin darba d-Direttiva 67/548/KEE, u b’ mod partikolari l-Anness I tagħha, fihom ‘l fuq minn 800 sustanza li ġew riċentament ikklassifikati bħala li huma karċinoġeni, mutaġeniċi jew tossiċi għar-riproduzzjoni tal-kategoriji 1 jew 2; billi dawn is-sustanzi għandhom jiżdiedu mal-punti 29,30 u 31 ta’ l-Appendiċi ta’ l-Anness I għad-Direttiva 76/769/KEE;
(9) Billi, għar-raġunijiet ta’ trasparenza u kjarezza, fir-rigward tal-punti 29, 30 u 31, l-Anness I għad-Direttiva 76/769/KEE għandhom jiġu emendati u l-Appendiċi fl-Anness I ta’ l-imsemmija Direttiva għandu jigi mibdul b’appendiċi konsolidat;
(10) Billi din id-Direttiva ma taffettwax il-liġi tal-Komunità li tistabbilixxi l-kriterji minimi tal-protezzjoni tal-ħaddiema kkontenuti fid-Direttiva 89/131/KEE [11] u direttivi individwali oħra bbażati fuqha, b’mod partikolari d-Direttiva 90/394/KEE [12],
ADOTTAW DIN ID-DIRETTIVA
Artikolu 1
L-Anness I mad-Direttiva 76/769/KEE huwa hawnhekk emendat kif ġej:
1. Fil-kolonna msejħa "Kondizzjonijiet ta’ restrizzjoni", it-tieni paragrafu li għandu x’jaqsam mal-punti 29, 30 u 31 għandu jiġi mibdul bis-segwenti: ""Mingħajr preġudizzju għall-implimentazzjoni ta’ dispożizzjonijiet oħra Komunitarji dwar il-" klassifikazzjoni, l-imballeġġ u l-ittikettjar ta’ sustanzi u preparazzjonijiet perikolużi, l-imballeġġ ta’ dawk is-sustanzi u preparazzjonijiet għandu jiġi mmarkat b’mod li jinqara ċar u li ma jitħassarx kif ġej: "Użu limitat għal utenti professjonali biss"."
2. L-Appendiċi għandu jigi mibdul bit-test li hemm fl-Anness għal din id-Direttiva.
Artikolu 2
1. L-Istati Membri għandhom jadottaw u jippubblikaw qabel l-4 ta’ Diċembru 1998, il-liġjiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva: Huma għandhom jinfurmaw b’dan lill-Kummissjoni minnufih.
Huma għandhom japplikaw dawn id-dispożizzjonijiet sa mill-1 ta’ Marzu 1999.
2. Meta l-Istati Membri jadottaw dawn il-miżuri, għandu jkollhom referenza għal din id-Direttiva jew għandhom jiġu akkumpanjati b’tali referenza fl-okkażjoni tal-pubblikazzjoni uffiċjali tagħhom. Il-metodi dwar kif għandha ssir din ir-referenza għandhom jiġu stabbiliti mill-Istati Membri.
Artikolu 3
Din id-Direttiva hija indirizzata lill-Istati Membri.
Magħmula fi Brussel, fl-20 ta’ Ottubru 1997.